b'\n_START_ARTICLE_\nTengrisme\n_START_PARAGRAPH_\nTengrisme (ogs\xc3\xa5 skrevet Tengriisme), er en sentralasiatisk religion. Det som kjennetegner tengrisme er at det er en blanding av sjamanisme, animisme, totemisme, og b\xc3\xa5de polyteisme og monoteisme, samt forfedrekult. Historisk sett var tengrisme den dominerende religionen blant tyrkiske og mongolske folkeslag, samt ungarere, xiongnuere og hunerne. Religionen var statsreligion for seks tidligere tyrkiske stater: G\xc3\xb6kt\xc3\xbcrk-khaganatet, Avar-khanatet, Det vesttyrkiske khaganatet, Det storbulgarske riket, Det f\xc3\xb8rste bulgarske riket og Khazarriket. I Irk Bitig er Tengri nevnt som \xc2\xabT\xc3\xbcr\xc3\xbck T\xc3\xa4ngrisi\xc2\xbb (\xc2\xabTyrkernes gud\xc2\xbb)._NEWLINE_Etter Sovjetunionens fall har en gjenopplivning og vekkelse av religionen skjedd, og tengrisme har blitt st\xc3\xb8ttet av mange intellektuelle sirkler innad i forskjellige tyrkiske nasjoner i Sentral-Asia, som Tatarstan, Burjatia, Kirgisistan og Kasakhstan, i \xc3\xa5rene etter Sovjetunionens fall.  Religionen er fortsatt aktivt utbredt, og underg\xc3\xa5r en organisert gjenopplivning i Sakha, Khakasia, Tuva, og andre tyrkiske nasjoner i Sibir. Burkhanisme er en bevegelse som stammer fra tengrisme, og er utbredt i Altaj._NEWLINE_\xc2\xabKhukh\xc2\xbb og \xc2\xabTengri\xc2\xbb betyr \xc2\xabbl\xc3\xa5\xc2\xbb og \xc2\xabhimmel\xc2\xbb p\xc3\xa5 mongolsk, og moderne mongoler ber fortsatt til \xc2\xabMunkh Khukh Tengri\xc2\xbb (\xc2\xabEvige bl\xc3\xa5 himmel\xc2\xbb). Derfor blir Mongolia ofte poetisk referert til som \xc2\xabDen evige bl\xc3\xa5 himmels land\xc2\xbb (mongolsk: Munkh Khukh Tengriin Oron). I dagens Tyrkia er tengrisme ogs\xc3\xa5 kjent som \xc2\xabG\xc3\xb6ktanr\xc4\xb1 dini\xc2\xbb (Himmelgudreligion), med det tyrkiske \xc2\xabG\xc3\xb6k\xc2\xbb (\xc2\xabhimmel\xc2\xbb) og \xc2\xabTanr\xc4\xb1\xc2\xbb (\xc2\xabgud\xc2\xbb) omtrent det samme som det mongolske \xc2\xabkhukh\xc2\xbb (\xc2\xabbl\xc3\xa5\xc2\xbb) og \xc2\xabTengri\xc2\xbb (\xc2\xabhimmel\xc2\xbb), henholdsvis.'